Alarm se sirene red vrou van Cradock in plaasaanval | Netwerk24
31 Mei 2020 22:28
'n Plaasvrou in dieselfde gebied van die Cradock-distrik waar die sinnelose moord op Paddy Opren (78) vier weke gelede plaasgevind het, is Vrydag helder oordag by haar huis aangeval. Haar lewe is gered toe die sirene van haar alarmstelsel afgegaan het.
Volgens Ivan Stock van CDK-sekerheid, eerste op die toneel, was Jess de Lange net buite haar huis op die plaas De Kloof, ongeveer 10 km buite die dorp, toe sy net voor 11:00 van agter deur 'n man met 'n klapmus oor sy gesig gegryp en met 'n mes teen haar keel gedreig is.
De Lange, wat haar aanvaller kon skop, kon huis toe hardloop en het die alarm geaktiveer, waarna die aanvaller weggehardloop het. Volgens Stock vermoed hulle dat daar twee aanvallers was en dat een buite sig gewag het.
Die veiligheidsmanne, polisie en belangstellendes, ondersteun deur 'n privaat helikopter en hommeltuig, het van kort ná die voorval tot laat die middag gesoek, maar kon nie die verdagtes in die bergagtige gebied opspoor nie. Hulle het egter in die veld beslag gelê op twee baadjies.
Jess de Lange en haar dogter, Anita, wat in 'n rolstoel is ná 'n motorongeluk jare gelede, is erg geskok oor die voorval.
De Kloof is 'n buurplaas van die plaas waarop Paddy Orpen op 4 Mei vanjaar vermoor is. – Wilna de Klerk